CELEX: 32018D0711(01)
Language: el
Date: 2018-07-10 00:00:00
Title: Εκτελεστική απόφαση της Επιτροπής, της 10ης Ιουλίου 2018, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης τροποποίησης των προδιαγραφών προϊόντος για ονομασία στον αμπελοοινικό τομέα όπως προβλέπεται στο άρθρο 105 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου [Côtes de Montravel (ΠΟΠ)]

11.7.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 243/3
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 10ης Ιουλίου 2018
   σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης τροποποίησης των προδιαγραφών προϊόντος για ονομασία στον αμπελοοινικό τομέα όπως προβλέπεται στο άρθρο 105 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
   [Côtes de Montravel (ΠΟΠ)]
   (2018/C 243/03)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου ης 17ης Δεκεμβρίου 2013 για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 97 παράγραφος 3,
   Εκτιμώντας τα ακόλουθα:
   
               (1)
            
            
               Η Γαλλία υπέβαλε αίτηση τροποποίησης των προδιαγραφών της ονομασίας «Côtes de Montravel» σύμφωνα με το άρθρο 105 του κανονισμού (ΕΕ) αριθ. 1308/2013.
            
         
               (2)
            
            
               Η Επιτροπή εξέτασε την εν λόγω αίτηση και διαπίστωσε ότι πληρούνται οι όροι που προβλέπονται στα άρθρα 93 έως 96, στο άρθρο 97 παράγραφος 1 και στα άρθρα 100, 101 και 102 του κανονισμού (ΕΕ) αριθ. 1308/2013.
            
         
               (3)
            
            
               Ως εκ τούτου, για να καταστεί δυνατή η υποβολή ενστάσεων σύμφωνα με το άρθρο 98 του κανονισμού (ΕΕ) αριθ. 1308/2013, θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης η αίτηση τροποποίησης των προδιαγραφών προϊόντος που αφορούν την ονομασία «Côtes de Montravel»,
            
         ΑΠΟΦΑΣΙΖΕΙ:
   Άρθρο μόνο
   Η αίτηση τροποποίησης των προδιαγραφών προϊόντος για την ονομασία «Côtes de Montravel» (ΠΟΠ) σύμφωνα με το άρθρο 105 του κανονισμού (ΕΕ) αριθ. 1308/2013 εμφαίνεται στο παράρτημα της παρούσας απόφασης.
   Σύμφωνα με το άρθρο 98 του κανονισμού (ΕΕ) αριθ. 1308/2013, το δικαίωμα υποβολής ένστασης κατά της τροποποίησης των προδιαγραφών του προϊόντος η οποία αναφέρεται στο πρώτο εδάφιο του παρόντος άρθρου ισχύει επί χρονικό διάστημα δύο μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 10 Ιουλίου 2018.
      
         
            Για την Επιτροπή
         
         Phil HOGAN
         
            Μέλος της Επιτροπής
         
      
   
   
      (1)  ΕΕ L 347 της 20.12.2013, σ. 671.
   
      ΠΑΡΑΡΤΗΜΑ
      
         «COTES DE MONTRAVEL»
      
      
         AOP-FR-A0188-AM01
      
      
         Ημερομηνία υποβολής της αίτησης: 10.9.2014
      
      ΑΙΤΗΣΗ ΤΡΟΠΟΠΟΙΗΣΗΣ ΤΩΝ ΠΡΟΔΙΑΓΡΑΦΩΝ
      1.   Κανόνες που διέπουν την τροποποίηση
      
      Άρθρο 105 του κανονισμού (ΕΕ) αριθ. 1308/2013 — μη ήσσονος σημασίας τροποποίηση
      2.   Περιγραφή και αιτιολόγηση της τροποποίησης
      
      2.1.   Γεωγραφική περιοχή παραγωγής
      
      Η γεωγραφική περιοχή παραγωγής που περιγράφεται στο κεφάλαιο 1 σημείο IV των προδιαγραφών επεκτείνεται στο έδαφος 4 κοινοτήτων, ήτοι: Fougueyrolles, Nastringues, Saint-Antoine-de-Breuilh και Vélines, καθώς και σε εκείνο της πρώην κοινότητας Port-Sainte-Foy, πριν από τη συγχώνευσή της με την κοινότητα Ponchapt. Οι εν λόγω κοινότητες, που επίσης βρίσκονται εντός της περιοχής παραγωγής της ΠΟΠ «Haut-Montravel», παρουσιάζουν εδαφοκλιματικά χαρακτηριστικά πανομοιότυπα με εκείνα της αρχικά οριοθετημένης περιοχής παραγωγής της ΠΟΠ «Côtes de Montravel» και παρόμοια ποικιλιακή σύνθεση των αμπελώνων. Η τροποποίηση αυτή είναι αλληλένδετη με τη βαθμιαία μεταβολή των συνθηκών παραγωγής και έχει σκοπό να επιβεβαιωθεί ο χαρακτήρας ημίγλυκου οίνου των λευκών οίνων ΠΟΠ «Côtes de Montravel».
      Δεδομένου ότι οι κοινότητες που προστίθενται στη γεωγραφική περιοχή ανήκαν προηγουμένως στην άμεσα γειτνιάζουσα περιοχή, αυτή τροποποιείται αναλόγως ώστε να μην περιλαμβάνει πλέον τις εν λόγω κοινότητες.
      Το σημείο 6 του ενιαίου εγγράφου τροποποιείται ως προς το σημείο αυτό.
      Οι ονομασίες «Côtes de Montravel» και «Haut-Montravel», ως εκ τούτου, αντιστοιχούν σε ένα κοινό έδαφος, με κοινούς φυσικούς παράγοντες.
      Είναι οι ανθρωπογενείς παράγοντες που κάνουν τη διαφορά όσον αφορά τις εν λόγω ονομασίες. Πράγματι, οι επιλογές των αμπελουργών όσον αφορά τη διαμόρφωση του αμπελώνα και τη συγκομιδή, την τεχνογνωσία ως προς την οινοποίηση, καταλήγουν σε διαφορετικά προϊόντα που προσδιορίζονται εδώ και πολύ καιρό με διαφορετικές επωνυμίες.
      Η τεχνογνωσία των αμπελουργών οφείλεται στη μακρόχρονη παράδοση οινοποίησης των λευκών οίνων με υπολειμματικά σάκχαρα και διατήρησης των οίνων, οι οποίοι καταναλώνονταν ενίοτε πολύ μακριά από τον τόπο καταγωγής τους (ειδικότερα στη Βόρεια Ευρώπη).
      Οι αμπελουργοί αποδεικνύουν, με την πάροδο του χρόνου, ότι κατέχουν πλήρως τη διαμόρφωση του αμπελώνα τους καθώς και τις τεχνικές οινοποίησης του προϊόντος τους ώστε να λαμβάνουν, παρά τις απρόβλεπτες καιρικές συνθήκες, λευκούς οίνους γλυκείς ή ημίγλυκους υψηλής ποιότητας, γνωστούς με τις ονομασίες «Côtes de Montravel» και «Haut-Montravel».
      Στο κεφάλαιο 1 ενότητα IV σημείο 2 προστίθεται η ημερομηνία έγκρισης από την εθνική αρχή που είναι αρμόδια για την τροποποίηση της οριοθετημένης περιοχής των αμπελοτεμαχίων εντός της νέας γεωγραφικής περιοχής παραγωγής.
      Η συγκεκριμένη τροποποίηση δεν επηρεάζει το ενιαίο έγγραφο.
      2.2.   Τροποποίηση της διατύπωσης
      
      Στο κεφάλαιο 1 ενότητα VI σημείο 1 στοιχείο β), η λέξη «οφθαλμοί» αντικαθίσταται από τη λέξη «καρποφόροι οφθαλμοί»: πρόκειται για βελτίωση της διατύπωσης, που δεν μεταβάλλει το νόημα του αρχικού κειμένου.
      Το ενιαίο έγγραφο τροποποιείται αναλόγως στο σημείο 6-α): οι λέξεις «10 οφθαλμοί» αντικαθίστανται από τις λέξεις «10 καρποφόροι οφθαλμοί».
      2.3.   Αναλυτικές παράμετροι
      
      Στο κεφάλαιο 1 ενότητα VII σημείο 2 σχετικά με την ωριμότητα των σταφυλιών, ο ελάχιστος κατ' όγκον φυσικός αλκοολικός τίτλος και ο ελάχιστος κατ' όγκον αποκτημένος αλκοολικός τίτλος τροποποιούνται, αντιστοίχως, από 12,5 % σε 12 % και από 10,5 % σε 11 %.
      Στην ενότητα IX σημείο 1 στοιχείο β), σχετικά με τα αναλυτικά πρότυπα, η περιεκτικότητα σε ζυμώσιμα σάκχαρα αυξάνεται σε 54 g/l από 51 g/l. Η συγκεκριμένη τροποποίηση δεν επηρεάζει το ενιαίο έγγραφο.
      Οι συγκεκριμένες τροποποιήσεις έχουν ως στόχο τον χαρακτηρισμό των οίνων ΠΟΠ «Côtes de Montravel» και την επιβεβαίωση του χαρακτήρα ημίγλυκου οίνου του συγκεκριμένου προϊόντος
      2.4.   Ποικιλίες οιναμπέλων και ποικιλιακή σύνθεση του αμπελώνα
      
      Στο κεφάλαιο 1 ενότητα V σημείο 2 σχετικά με τους κανόνες που αφορούν την αναλογία των διαφόρων ποικιλιών οιναμπέλων που συνθέτουν τον αμπελώνα, προσδιορίζεται: η αναλογία της ποικιλίας Sémillon B πρέπει να είναι τουλάχιστον 30 %. Η ποικιλία αυτή, που είναι και η επικρατέστερη στην περιοχή παραγωγής, παρουσιάζει μεγάλες ικανότητες υπερωρίμασης χάρη στο ωκεάνιο κλίμα της περιοχής παραγωγής.
      Στο κεφάλαιο 1 ενότητα IX σημείο 1 στοιχείο α), σχετικά με την ποικιλιακή σύνθεση του αμπελώνα, το ελάχιστο ποσοστό των κύριων ποικιλιών στη σύνθεση αυξάνεται από 50 σε 80 %. Αντανακλώντας τη διάταξη σχετικά με την ποικιλιακή σύνθεση αμπελώνα, προσδιορίζεται επίσης, ότι η αναλογία της ποικιλίας Sémillon B πρέπει να είναι τουλάχιστον 30 % στη σύνθεση.
      Οι συγκεκριμένες τροποποιήσεις έχουν ως στόχο τον χαρακτηρισμό των οίνων ΠΟΠ «Côtes de Montravel» και την επιβεβαίωση του χαρακτήρα ημίγλυκου οίνου του συγκεκριμένου προϊόντος.
      2.5.   Δεσμός με τον τόπο καταγωγής
      
      Το κεφάλαιο 1 ενότητα X σχετικά με τον δεσμό με τη γεωγραφική περιοχή συμπεριλαμβάνεται σε συνδυασμό με την επέκταση της γεωγραφικής περιοχής παραγωγής.
      ΕΝΙΑΙΟ ΕΓΓΡΑΦΟ
      1.   Ονομασία/-ες
      
      Côtes de Montravel
      2.   Τύπος γεωγραφικής ένδειξης
      
      ΠΟΠ – Προστατευόμενη Ονομασία Προέλευσης
      3.   Κατηγορίες αμπελοοινικών προϊόντων
      
      
               
                  1.
               
               
                  Οίνος
               
            4.   Περιγραφή του/των οίνου/-ων
      
      Πρόκειται για μη αφρώδεις, ημίγλυκους, κομψούς, λεπτούς και ευχάριστους λευκούς οίνους, στους οποίους η παρουσία ζυμώσιμων σακχάρων δεν καλύπτει ποτέ την ευχάριστη τονικότητά τους. Τα σταφύλια συγκομίζονται υπερώριμα, αφού παραμείνουν για σύντομο διάστημα στο πρέμνο για περαιτέρω ωρίμανση. Για τη λήψη του εν λόγω είδους δροσερού και φρουτώδους οίνου, οι οίνοι προέρχονται από σύνθεση ποικιλιών στις οποίες κυριαρχούν οι κύριες ποικιλίες. Μετά τη ζύμωση, η περιεκτικότητά τους σε ζυμώσιμα σάκχαρα κυμαίνεται μεταξύ 25 g/l και 54 g/l. Ο ολικός κατ' όγκον αλκοολικός τίτλος των οίνων, μετά τον εμπλουτισμό, δεν υπερβαίνει το 14,5 %. Οι οίνοι έχουν ελάχιστο φυσικό αλκοολικό τίτλο 12 % κατ' όγκο.
      Γενικά αναλυτικά χαρακτηριστικά
      
                  Μέγιστος ολικός αλκοολικός τίτλος (σε % vol)
               
               
                   
               
            
                  Ελάχιστος αποκτημένος αλκοολικός τίτλος (σε % vol)
               
               
                  11
               
            
                  Ελάχιστη ολική οξύτητα
               
               
                   
               
            
                  Μέγιστη πτητική οξύτητα (σε χιλιοστοϊσοδύναμα ανά λίτρο)
               
               
                   
               
            
                  Μέγιστος ολικός θειώδης ανυδρίτης (σε χιλιοστόγραμμα ανά λίτρο)
               
               
                   
               
            Τα πρότυπα που προβλέπονται από τη γενική νομοθεσία εφαρμόζονται όσον αφορά τον μέγιστο ολικό αλκοολικό τίτλο, την ελάχιστη ολική οξύτητα, τη μέγιστη πτητική οξύτητα και τον μέγιστο ολικό θειώδη ανυδρίτη.
      5.   Οινοποιητικές πρακτικές
      
      α.   
            Ειδικές οινολογικές πρακτικές
         
      
      
         Ειδική οινολογική πρακτική
      
      Απαγορεύεται κάθε θερμική επεξεργασία του τρύγου σε θερμοκρασία κάτω των -5 °C, καθώς και κάθε χρήση σηράγγων ή θαλάμων ξήρανσης. Η χρήση τεμαχίων ξύλου και η προσθήκη ταννίνης απαγορεύονται. Ο ολικός κατ' όγκον αλκοολικός τίτλος των οίνων, μετά τον εμπλουτισμό, δεν υπερβαίνει το 14,5 %. Εκτός από τις ως άνω διατάξεις, οι οίνοι πρέπει να πληρούν, όσον αφορά τις οινολογικές πρακτικές, τις υποχρεώσεις που ισχύουν σε κοινοτικό επίπεδο και οι οποίες καθορίζονται από τον κώδικα γεωργίας και θαλάσσιας αλιείας.
      
         Καλλιεργητική πρακτική
      
      Οι αμπελώνες έχουν ελάχιστη πυκνότητα φύτευσης 5 000 πρέμνα ανά εκτάριο. Η απόσταση μεταξύ των σειρών δεν μπορεί να υπερβαίνει τα 2 μέτρα και η απόσταση μεταξύ των πρέμνων της ίδιας σειράς δεν μπορεί να είναι μικρότερη από 80 εκατοστά του μέτρου.
      Οι άμπελοι κλαδεύονται σύμφωνα με τις ακόλουθες τεχνικές: κλάδεμα Guyot, γραμμικό Royat ή βραχύ κλάδεμα.
      Κάθε πρέμνο φέρει το πολύ 10 καρποφόρους οφθαλμούς.
      Απαγορεύεται η άρδευση.
      β.   
            Μέγιστες αποδόσεις
         
      
      60 εκατόλιτρα ανά εκτάριο
      6.   Οριοθετημένη περιοχή
      
      Η συγκομιδή των σταφυλιών, η οινοποίηση και η επεξεργασία των οίνων εκτελούνται στο έδαφος των ακόλουθων κοινοτήτων του διοικητικού διαμερίσματος Dordogne: Bonneville-et-Saint-Avit-de-Fumadières, Fougueyrolles, Lamothe-Montravel, Montcaret, Montazeau, Montpeyroux, Nastringues, Port-Sainte-Foy-et- Ponchapt, Saint-Antoine-de-Breuilh, Saint-Méard-de-Gurçon, Saint-Michel-de-Montaigne, Saint-Vivien και Vélines
      7.   Κυριότερες οινοποιήσιμες ποικιλίες σταφυλιών
      
      Sauvignon B, Muscadelle B, Sauvignon G, Semillon B
      8.   Περιγραφή του/των δεσμού/-ών
      
      Η οριοθετημένη περιοχή ευνοεί τα άργιλο-ασβεστώδη αγροτεμάχια που είναι καλά στραγγισμένα στο οροπέδιο, καθώς και τις πλαγιές με νότιο προσανατολισμό. Επιπλέον, τα εδάφη των εν λόγω αμπελοτεμαχίων είναι φτωχά και έχουν υποστεί έκπλυση, αλλά έχουν επαρκή περιεκτικότητα σε άργιλο με αποτέλεσμα να είναι ανθεκτικά στη θερινή ξηρασία. Είναι επίσης ειδικά επιλεγμένα ώστε να επιτυγχάνεται η βέλτιστη ποιότητα σταφυλιών για την παραγωγή του προϊόντος που φέρει την ονομασία «Côtes de Montravel».
      Οι κανόνες παραγωγής της εν λόγω ονομασίας χαρακτηρίζονται από ελάχιστη πυκνότητα φύτευσης 5 000 πρέμνων ανά εκτάριο και από μικρό βάρος συγκομιδής ανά πρέμνο. Η αυστηρή αυτή διαχείριση εξασφαλίζει επαρκή και πρώιμη ωρίμαση των σταφυλιών και, κατ' επέκταση, ικανοποιητική συμπύκνωση, ιδίως για τις τοπικές ποικιλίες αμπέλου της περιοχής, όπως η muscadelle B, η sauvignon B, η sauvignon gris G και, δευτερευόντως, η ondenc B, αλλά κυρίως για την ποικιλία sémillon Β, η οποία συχνά καλύπτει το μεγαλύτερο μέρος των αμπελώνων και παρουσιάζει μεγάλες ικανότητες υπερωρίμασης όταν καλλιεργείται σε ωκεάνιο κλίμα. Για να δικαιούνται την ΠΟΠ «Côtes de Montravel», τα σταφύλια συλλέγονται σε καλή κατάσταση ωρίμασης και περιεκτικότητα σε σάκχαρα που υπερβαίνει τα 198 γραμμάρια ανά λίτρο γλεύκους. Οι τεχνικές συμπύκνωσης με ψύξη ή οι σήραγγες ξήρανσης απαγορεύονται. Ομοίως, για να μένουν τα σταφύλια ανέπαφα πριν από την έκθλιψή τους, απαγορεύεται η χρήση πρεσών συνεχούς ροής και κάδων αυτόματης εκφόρτωσης με πτερυγιοφόρες αντλίες.
      Στην περιοχή αυτή, η τεχνογνωσία των αμπελουργών οδηγεί σε μακρόχρονη παράδοση οινοποίησης των οίνων με υπολειμματικά σάκχαρα που κατέχουν πλήρως ώστε να επιτυγχάνουν λευκούς οίνους γλυκείς ή ημίγλυκους υψηλής ποιότητας, γνωστούς με τις ονομασίες «Côtes de Montravel» και «Haut-Montravel».
      Οι οίνοι με την ονομασία «Côtes de Montravel» είναι λευκοί, κατ' εξοχήν ημίγλυκοι οίνοι, ενίοτε γλυκείς, κομψοί, λεπτοί και ευχάριστοι, στους οποίους η παρουσία ζυμώσιμων σακχάρων δεν καλύπτει ποτέ την ευχάριστη τονικότητά τους. Για τη λήψη του εν λόγω είδους δροσερού και φρουτώδους οίνου, οι οίνοι με ονομασία «Côtes de Montravel» προέρχονται από σύνθεση ποικιλιών στις οποίες κυριαρχούν οι κύριες ποικιλίες. Η περιεκτικότητα σε ζυμώσιμα σάκχαρα μεταξύ 25 και 54 γραμμαρίων ανά λίτρο επιβεβαιώνει τη γλυκύτητα των οίνων αυτών που παρουσιάζουν τόσο βελούδινη όσο και παχύρρευστη υφή. Διαφοροποιούνται, έτσι, από τους λευκούς οίνους της ονομασίας «Haut-Montravel», η οποία προορίζεται για οίνους πιο πλούσιους σε ζυμώσιμα σάκχαρα (άνω των 85 g/l) και προερχόμενους από σταφύλια που συλλέγονται στο στάδιο της υπερωρίμασης είτε με την επίδραση ευγενούς σήψης ή χωρίς αυτήν (botrytis cynerea).
      Πριν από την εμφάνιση της φυλλοξήρας, υπάρχουν καταγεγραμμένα στοιχεία γενικά για τους οίνους «Montravel», ενώ οι αναφορές στους οίνους «Côtes de Montravel» είναι ελάχιστες, χωρίς να διευκρινίζεται αν πρόκειται για ξηρούς οίνους ή για οίνους με ζυμώσιμα σάκχαρα. Το 1903, ο Edouard FERET προβαίνει σε εμπεριστατωμένη απογραφή της αμπελουργίας του Bergeracois στο σύγγραμμά του «Bergerac et ses vins» («Το Bergerac και οι οίνοι του»), στο οποίο αναφέρει ότι: «το καντόνιο Vélines, οι λευκοί οίνοι έχουν γευστική ένταση και άρωμα που τα κατατάσσουν στους οίνους της ονομασίας Côtes de Montravel. Πρόκειται για οίνους έντονα λευκού χρώματος, με λεπτή και ημίγλυκη γεύση, απαλή υφή και συχνά ευχάριστο μπουκέτο». Ο Edouard Feret σημειώνει επίσης ότι οι λευκοί οίνοι Montcaret είναι οι καλύτεροι λευκοί οίνοι «Côtes de Montravel» και χαρακτηρίζονται από πολύ εκλεπτυσμένη γευστική ένταση και ποιότητα.
      9.   Άλλες ουσιώδεις προϋποθέσεις
      
      
         
            Ευρύτερη γεωγραφική ενότητα
         
      
      
         Νομικό πλαίσιο:
      
      Εθνική νομοθεσία
      
         Τύπος περαιτέρω προϋπόθεσης:
      
      Υποχρεωτικές διατάξεις σχετικά με την επισήμανση
      
         Περιγραφή της προϋπόθεσης:
      
      Στις ετικέτες των οίνων με ελεγχόμενη ονομασία προέλευσης «Côtes de Montravel» μπορεί να αναγράφεται η ευρύτερη γεωγραφική ενότητα «Sud-Ouest». Αυτή η ευρύτερη γεωγραφική ενότητα μπορεί επίσης να αναγράφεται σε όλα τα ενημερωτικά φυλλάδια και τους περιέκτες. Το μέγεθος των χαρακτήρων που χρησιμοποιούνται για την αναγραφή της ευρύτερης γεωγραφικής ενότητας δεν πρέπει να υπερβαίνει, τόσο σε ύψος όσο και σε πλάτος, το μέγεθος εκείνων που χρησιμοποιούνται για την αναγραφή της ελεγχόμενης ονομασίας προέλευσης.
      
         
            Άμεσα γειτνιάζουσα περιοχή
         
      
      
         Νομικό πλαίσιο:
      
      Εθνική νομοθεσία
      
         Τύπος περαιτέρω προϋπόθεσης:
      
      Παρέκκλιση για την παραγωγή στην οριοθετημένη γεωγραφική περιοχή
      
         Περιγραφή της προϋπόθεσης:
      
      Η άμεσα γειτνιάζουσα περιοχή, που ορίζεται κατά παρέκκλιση για την οινοποίηση και την επεξεργασία των οίνων, περιλαμβάνει το έδαφος των ακόλουθων κοινοτήτων:
      
                  —
               
               
                  Διοικητικό διαμέρισμα Dordogne: Bergerac, Le Fleix, Monfaucon, Saint-Laurent-des-Vignes.
               
            
                  —
               
               
                  Διοικητικό διαμέρισμα Gironde: Gardegan-et-Tourtirac, Gensac, Landerrouat, Les Lèves-et-Thoumeyragues, Pineuilh, Saint-Avit-Saint-Nazaire και Saint-Emilion.
               
            
         Παραπομπή στη δημοσίευση των προδιαγραφών
      
      https://info.agriculture.gouv.fr/gedei/site/bo-agri/historique/annee-2014/semaine-26